
Резюме: Докладът разглежда управлението на риска при планиране и изпълнение на задачи от Въоръжените сили на Република България. Анализирани са основните мисии и задачи на Сухопътните войски и свързаните с тях заплахи и опасности. Разгледани са методи за идентифициране, анализ и оценка на риска при различни условия на изпълнение на операциите. 

Abstract: The report examines risk management in the planning and execution of tasks by the Armed Forces of the Republic of Bulgaria. It analyzes the primary missions and tasks of the Land Forces, along with the associated threats and hazards. Methods for risk identification, analysis and assessment under various operational conditions are also discussed.

Динамично променящата се среда за сигурност, появата на нови хибридни заплахи и нарастващата интензивност на задачите, изпълнявани от Въоръжените сили на Република България (ВС на РБ), поставят високи изисквания към процеса за вземане на решения. В този контекст управлението на риска се утвърждава не просто като допълнителен механизъм, а като критичен елемент от процеса на планиране и последващото изпълнение на мисии и задачи. Въпреки наличието на нормативна рамка, динамиката на съвременните военни и мирновременни операции изисква непрекъснато преосмисляне на действащите модели за оценка на риска. Основният научен проблем произтича от необходимостта от синхронизация между заложените параметри на риска по време на планирането и реалните условия на терена по време на изпълнението. Основната цел на настоящата статия е да се извърши систематичен анализ на действащият модел за управление на риска в процесите на планиране и изпълнение на задачи от ВС на РБ и въз основа  на идентифицираните дефицити да се формулират насоки за неговото усъвършенстване.  

  1. Концептуална рамка и класификация на риска в процесите на планиране и изпълнение на задачи. 

Управлението на риска във военната сфера се отличава със специфична динамика, причинена от високата степен на несигурност, времевия натиск и последиците от потенциалните грешки. За разлика от гражданския сектор, във Въоръжените сили на Република България той е пряко обвързан с постигането на крайната цел на операцията, запазването на живота на личния състав и съхраняването на отбранителните способности. В този контекст рискът се дефинира като вероятност от настъпване на неблагоприятно събитие, свързана с нивото на уязвимост на системата и степента на отрицателно въздействие върху поставената мисия. 
Основополагащ момент в тази концептуална рамка е разграничаването на риска спрямо двете основни фази на оперативния цикъл – планирането и изпълнението. На етапа на планиране той носи статичен и аналитичен характер, базиран на прогнозиране и сравнение между различни варианти за действие. Тук рискът се използва като променлива за придобиване на оперативно предимство, при която командирът съзнателно приема определено ниво на допустим риск. При прехода към изпълнение рискът придобива динамичен характер, проявявайки се в условията на реално време и недостиг на информация. На този етап аналитичните модели отстъпват място на бързото вземане на решения, прилагането на мерки за ограничаване на риска и непрекъснатия мониторинг на обстановката. 
За изграждане на ефективен механизъм за контрол, рисковете се систематизират спрямо техните особености и източници. Оперативният риск е свързан с вероятността от провал на задачата, загуба на личен състав и техника или допускане на нежелани странични щети. Стратегическият и политическият риск отразяват потенциалните негативни последици върху националната сигурност и международните ангажименти в рамките на НАТО и Европейският съюз. Логистичният и ресурсен риск произтичат от прекъсвания във веригите за доставка и технически неизправности, докато информационният и киберрискът заплашват комуникационните системи и ситуационната осведоменост. Не на последно място, субективният риск (човешки фактор) обхваща психофизическото състояние, които пряко влияят върху решенията на терена. Систематизираното на тези видове риск създава необходимата основа за анализа на задачите на въоръжените сили и оценката на действащия модел за тяхното управление. 

2. Функционален обхват на задачите на ВС и РБ и съпътстващи рискови фактори. 
Функционалният обхват на задачите, изпълнявани от Въоръжените сили на Република България, е пряко обвързан с процеса на планиране на отбранителните способности и поддържането на готовност по трите основни мисии - ,,Възпиране и отбрана”, ,,Подкрепа на международният мир и сигурност в мирно време” и ,,Принос към националната сигурност в мирно време”. Всеки елемент от този функционален обхват се реализира в условията на ресурсни и финансови ограничения и специфична оперативна среда, което определя и конкретните рискови профили. 
При изпълнение на задачите в рамките на мисия „Възпиране и отбрана“ рисковият профил се формира от високата степен на несигурност, необходимостта от постигане на оперативна съвместимост със съюзниците от НАТО и потенциалните критични последици при евентуален военен конфликт. В този контекст основният рисков фактор произтича от системния дефицит между необходимите и реално наличните отбранителни способности, породен от недостатъчно ресурсно осигуряване, остаряла бойна техника и необходимост от модернизация. При планирането на варианти за действие за тази мисия рискът се изразява в уязвимостта на системата поради забавяне в прехода към по-високи степени на бойна готовност или недостиг на оперативни резерви.
Мисия „Подкрепа на международния мир и сигурност“ разширява обхвата на задачите чрез участие в многонационални съюзнически и коалиционни операции извън територията на страната. Тук рисковите фактори се обуславят от асиметричния характер на оперативната среда, сложността и протяжността на логистичните вериги, както и от необходимостта от пълна интеграция в многонационални структури за командване и управление. В тази фаза оперативният риск е пряко обвързан с поддържането на нивото на обученост на личния състав и готовността на комуникационните и информационните системи за сигурен обмен на данни в реално време.
В рамките на мисия „Принос към националната сигурност в мирно време“ Въоръжените сили изпълняват задачи по подпомагане на невоенните държавни органи, защита на населението при бедствия и аварии, участие в операции по охрана на държавната граница и противодействие на тероризма. Специфичният рисков профил при тези задачи се определя от тяхната внезапност, висока обществена чувствителност и необходимост от съвместно планиране и координация със структури извън отбранителния сектор. В този случай субективният риск и потенциалът от допускане на грешки при вземането на решения се увеличават от високия интензитет на натоварване на личния състав и специфичния правен режим при използване на сила в мирновременни условия. Анализът на този функционален обхват потвърждава, че управлението на риска трябва да се разглежда като непрекъснат процес, свързващ планирането на отбранителните способности с тяхното практическо прилагане на терена.

3. Анализ на действащия модел за управление на риска във ВС на РБ и методи за оценка

Действащият модел за управление на риска във Въоръжените сили на Република България е изграден въз основа на доктриналната рамка на НАТО и нормативните документи, регламентиращи планирането и развитието на отбранителните способности на национално ниво. По своята същност този модел представлява структуриран и последователен процес, интегриран в планирането, подготовката и изпълнението на задачите и подпомагащ процеса на вземане на решения. Основните етапи на управление на риска включват идентифициране на рисковете, тяхното качествено и количествено оценяване, определяне на степента на риска, разработване и прилагане на мерки за неговото намаляване или контролиране, както и последващ мониторинг и актуализиране на оценката. В рамките на Сухопътните войски прилагането на този модел има за цел да осигури необходимия баланс между постигането на поставените оперативни цели и запазването на наличните ресурси и личния състав.
Методическият апарат за оценка на риска във Въоръжените сили включва качествени и количествени подходи, прилагани съобразно нивото на управление – стратегическо, оперативно или тактическо. В основата на качествената оценка се използват матрици за оценка на риска, базирани предимно на вероятността за възникване на рисково събитие и степента на неговите потенциални последици за изпълнението на мисията или задачата. Съпоставянето на тези показатели позволява определяне на степента на риска и идентифициране на рисковете, които изискват приоритетно предприемане на мерки за въздействие и контрол – и при необходимост – докладване на съответното ниво на командване. При планирането на варианти за действие в Сухопътните войски могат да се прилагат и количествени методи, включващи математическо моделиране, симулации и сценариен анализ, чрез които се подпомага оценяването на възможните загуби, последствията от различни варианти за действие и ефективността на предвидените мерки за управление на риска.
Въпреки наличието на нормативна и доктринална основа, практическото прилагане на модела поставя редица предизвикателства. На първо място, прилагането на предварително разработени оценки и методики на етапа на планиране може да затрудни своевременното им актуализиране при промяна на оперативната обстановка. На второ място, субективният фактор и наличието на непълна или недостатъчно актуална информация могат да доведат до надценяване или подценяване на отделни рискове, особено в условията на динамична, асиметрична или хибридна среда. Допълнително предизвикателство представлява необходимостта от по-ефективно автоматизиране на процесите по събиране, обработване и представяне на информацията, необходима за оценка на риска, включително чрез използване на възможностите на комуникационните и информационните системи на Сухопътните войски. Това има пряко значение за своевременното актуализиране на ситуационната осведоменост и подпомагането на процеса на вземане на решения.
Преодоляването на посочените ограничения предполага усъвършенстване на методическия и информационния инструментариум за управление на риска, включително чрез развитие на възможностите за динамична оценка, автоматизирана обработка на информацията и своевременно актуализиране на оценката в зависимост от изменението на оперативната обстановка. Така управлението на риска може да се развива като непрекъснат процес, интегриран с планирането, подготовката и изпълнението на задачите и насочен към своевременно подпомагане на процеса на вземане на решения.

Заключение 
Проведеното изследване потвърждава фундаменталното значение на управлението на риска за гарантиране на оперативната ефективност и съхраняването на отбранителните способности на Въоръжените сили на Република България. Анализът на концептуалната рамка показва, че рискът във военната сфера притежава специфична динамика, заставяща прехода от аналитични, статични оценки в етапа на планиране към гъвкави, адаптивни механизми при изпълнението на задачите в условията на висока несигурност. Функционалният обхват на задачите, изпълнявани от Сухопътните войски в рамките на трите основни мисии – „Възпиране и отбрана“, „Подкрепа на международния мир и сигурност“ и „Принос към националната сигурност в мирно време“, разкрива разнороден рисков профил, обусловен от ресурсните ограничения, технологичния дефицит, асиметричния характер на оперативната среда и високите изисквания към субективния фактор.
Основните изводи от анализа на действащия модел посочват, че въпреки наличието на солидна нормативна и доктринална основа, съобразена със стандартите на НАТО, неговото практическо прилагане е изправено пред предизвикателства, свързани със статичността на предварително изготвените оценки, субективния елемент при анализите и недостатъчната интеграция на автоматизирани системи за обработка на данни. Преодоляването на тези ограничения очертава основните насоки за последващо развитие на модела. На първо място е необходимо дигитализиране и автоматизиране на процесите по идентифициране и събиране на данни за риска чрез комуникационно-информационните системи на Сухопътните войски, което да гарантира поддържането на динамична ситуационна осведоменост в реално време. На второ място се налага систематичното усъвършенстване на методическия апарат за оценка, включващо по-широко прилагане на количествени методи, симулации и математическо моделиране при планирането на варианти за действие. Не на последно място, устойчивостта на системата изисква непрекъснато повишаване на подготовката на личния състав и командирите за вземане на решения в условия на контролиран риск, с което управлението на риска да затвърди ролята си на непрекъснат, интегриран процес за постигането на крайната цел на всяка операция.

